Tarybos reglamentas (EB) Nr. 356/95
1995 m. vasario 20 d.
iš dalies keičiantis Reglamentą (EB) Nr. 3286/94, nustatantį Bendrijos procedūras bendros prekybos politikos srityje siekiant užtikrinti Bendrijos teisių pagal tarptautinės prekybos taisykles, visų pirma tas, kurios nustatytos Pasaulio prekybos organizacijoje (PPO), įgyvendinimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Reglamentu (EB) Nr. 3286/94 [1] Taryba patvirtino Bendrijos procedūras siekiant užtikrinti Bendrijos teisių pagal tarptautinės prekybos taisykles įgyvendinimą,
kadangi Reglamento (EB) Nr. 3286/94 15 straipsnio 2 dalimi buvo panaikintas 1984 m. rugsėjo 17 d. Tarybos reglamentas (EEB) Nr. 2641/84 dėl bendros prekybos politikos stiprinimo, ypač dėl apsaugos nuo neteisėtos prekybinės veiklos [2];
kadangi pagal minėto reglamento 16 straipsnio 1 dalį Reglamentas (EB) Nr. 3286/94 taikomas po 1995 m. sausio 1 d. pradėtiems procesiniams veiksmams;
kadangi dėl to reikėtų iš dalies pakeisti Reglamento (EB) Nr. 3286/94 15 straipsnio 2 dalį ir 16 straipsnio 1 dalį, kad būtų aiškiai pasakyta, jog Reglamentas (EB) Nr. 3286/94 taip pat taikomas iki 1995 m. sausio 1 d. neišspręstiems procesiniams veiksmams, kurių atžvilgiu buvo baigtos Bendrijos nagrinėjimo procedūros,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 3286/94 iš dalies keičiamas taip:
1. 15 straipsnio 2 dalis pakeičiama taip:
"2. Reglamentas (EEB) Nr. 2641/84 panaikinamas. Atitinkamais atvejais nuorodos į panaikintą reglamentą laikomos nuorodomis į šį reglamentą."
2. 16 straipsnis pakeičiamas taip:
"16 straipsnis
Įsigaliojimas
Šis reglamentas įsigalioja 1995 m. sausio 1 d.
Jis taikomas po minėtos dienos pradėtiems procesiniams veiksmams, taip pat iki nurodytos dienos dar nebaigtiems procesiniams veiksmams, kurių atžvilgiu Bendrijos nagrinėjimo procedūros yra užbaigtos."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1995 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. vasario 20 d.